fi fi en fi fi fi fi ru fi fi fi fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ca es es fi fi fi fi fi fi fi fi fi fi fi fi fi fi fi fi fi fi fi fi fi fi fi en es es fi fi fi fi fi tr fi fi fi fi fi nl fi fi fi fi en en fi fi fi fi en fi fi fi fi fi fi fi en fi fi en fi en fi fi et fi fi
Kalevi ymmärtää hevosen kieltä | Suomenhevosliitto ry
Missä voisin opetella valjastamaan ja ajamaan?
Ideoita suomenhevosen hyväksi? – kerro siitä meille
Tzik! Järjestelmäkameran suljin rapsahtaa, ja samassa 11-vuotias ori pyörähtää pakosalle.
”Se ääni oli kuin tuossa sähköpaimenessa”, Kalevi Karjalainen tulkitsee Sirkan Samun kavahduksen syytä.
”Hevonen antaa hirveen hyvän syyn olla täällä maalla”, Kalevi perustelee sinnittelyä kaukana kuntakeskusten palveluista.
Saaliseläimen vaistot eivät ole karisseet isosta, uljaasta eläimestä minnekään, vaikka hevosella on takanaan vuosisatoja kestänyt jalostushistoria. Samukin on kiertänyt ja nähnyt Suomen raviratoja yli sadan lähdön verran, mutta vielä se pihamaalla tuulen juoksuttama muovipussin piru saa oriin varuilleen.
Kalevi, 64, on oppinut lukemaan ja ymmärtämään suomenhevosensa ajatuksenjuoksua ja käyttäytymistä. Vilpitön, viisas, herkkä – ne ovat sanoja, joilla hän kuvailee hengenheimolaisensa henkistä olemusta.
Herkät ovat isännänkin vastaanottosensorit. Kalevi aistii ja reagoi, milloin Samulla ei ole kaikki hyvin. Maallikolle näkymätön alavireinen kehonkieli kertoo esimerkiksi, milloin treeni on parempi jättää väliin. Mutta annas olla, kun menohaluja piisaa. Silloin ei pidätellä vaan annetaan mennä, sillä Sirkan Samu rakastaa juoksemista ja vauhdista nauttii suuresti valmentajakin.
”Rukkasta on pidettävä oman naamansa eissä, etteivät kato, että hullu siellä rattailla nauraa hohottaa”, Kalevi velmuilee.
Yhtä pakahduttava onnen tunne kourii isännän sydänalaa, kun Samu kirmaisee riehakkaasti laitumelle ravipäivän jälkeisenä aamuna harjauksen jälkeen. Sen selvempää pikadiagnoosia omistaja ei voi saada, että paikat ovat kunnossa.
”Kun on ite reissussa, sitä miettii, onko sillä kotona kaikki hyvin”, Kalevi valottaa kiintymystään nelijalkaiseen kaveriinsa.
”Kiintymyksellä ei ole mitään rajaa. Se on jotain ihan sairasta, miten se on vienyt mennessään”, hevosmies uskaltaa tunnustaa ääneen.
Kalevi leimautui hevosiin jo lapsena. Hänen ensimmäiset muistikuvansa ovat hetkistä, jolloin äiti ja isä olivat iltalypsyllä ja hän maitotonkan kokoisena pikkupoikana harjasi kotitilan hevosta öljylampun valossa ja kuunteli karsinassa hevosen syöntirouskutusta. Tai miten hän nuorukaisena niitti kesäöinä peltosarkoja hevosen kanssa kahdestaan. Yön viileys helpotti hevosen raskasta niittokoneen vetourakkaa ja syöpäläisiäkin oli vähemmän kiusana. Ohjastajalle oli palkkiona muita pidemmät aamu-unet.
”Muistan vieläkin sen kaadetun heinän tuoksun, aamu-usvan ja hevosen hienhajun”, 14-vuotiaana hevosen kanssa metsätyöt aloittanut eläkeläismies muistelee.
Omakohtainen kokemus antaa noviiseihin nähden etumatkaa eläimen käsittelyssä, mutta ei se kaikkitietäväksi tee. Kalevi Karjalainen kertoo, kuinka hän hankki Sirkan Samun lupaavaliikkeisenä varsana, josta hän koulisi itse menestyvän ravurin.
Tie on ollut kuitenkin pitkä, pitempi kuin Kalevi osasi arvatakaan. Ehtipä joku kehaista Kalevia, että ”oot jaksanna tehdä hirveesti töitä, mutta moni olisi jo pistänyt Samun Atria-lähtöön”.
Kokemuksen rintaäänellä hän haluaa antaa nyt vapaasti käytettävän neuvon, millä ravurin valmentaja kiertää syvimmät sudenkuopat.
”Tämä on 99-prosenttisesti tiimityötä. Jokaisen pitäisi hakeutua ammattilaisten kanssa kimppaan, sillä kyllähän ne tietää hevosista ja valmennuksesta paljon.”
Kalevi ehti itsekin lyödä aikansa päätään tallin seinään yrittäessään yksinään saada Samua lentoon. Käänne tapahtui, kun iisalmelaisen Jukka-Pekka Kauhasen Samun ohjastusyritys päättyi keskeytykseen ja eläinlääkärin langettamaan kilpailukieltoon huonosta ravista. Kauhasen palaute oli suora.
”Treeniä ja 50 kiloa pois!”, Kalevi toistaa Kauhasen pysäyttävät sanat. Eli Samun valmennus ja ruokinta olivat olleet väärässä suhteessa. Taustalla oli myös lihasongelmia.
Kalevi antaa arvoa ohjastajan suoruudelle, sillä ”kyllä se siitä” -opastukset eivät pitkässä juoksussa avita ketään.
Jukka-Pekka Kauhasen lisäksi Kalevin valmennustiimiin kuuluvat eläinlääkäri, kengittäjä ja hevosshiatsuhoitaja Henna Halonen Juuasta, jonka palveluja Kalevi ei lakkaa kiittelemästä. Henna löysi ja hoiti ne lihaslukot, jotka muilta alan spesialisteilta olivat jääneet diagnosoimatta.
Nurmeslainen ravimies patistaa hevosmiestaidoista kiinnostuneita ihmisiä myös jututtamaan vanhan kansan taitajia. Hän säälittelee, että perinnetieto on katoamassa ukkien mukana.
”Partasen Kaarlo on sanonut, että tärkeintä on pitkäjänteisyys ja luonnonmukaisuus. Ei tämä ole tähtitiedettä.” Kaarlo ”Kalle” Partanen (1915–2006) oli raviohjastaja, -valmentaja ja ravihevosten kasvattaja ja raviurheilun merkittävä vaikuttaja vuosikymmenien ajan.
Tuosta luonnonmukaisuudesta Kalevi muistaa isänsä neuvon. Työpäivän jälkeen hevonen oli päästettävä laitumelle piehtaroimaan. Se on hevosen luontainen tapa hieroa ja venyttää rasitettuja lihaksiaan ja vilkastuttaa maitohappojen poistumista verenkierrosta. Piehtarointi toimii starttienkin jälkeen.
Kalevilla itsellään on valmennuksessa omia mieltymyksiä ja periaatteita, mitkä Samun juoksemien tulosten perusteella näyttävät toimivan erinomaisesti. Hän kehuu esimerkiksi jarru- eli vastuskärryjä, jotka oikein käytettyinä ovat ”hirmu hyvät”. Kalevi tuo Samun treeneistä hyvissä voimin ja iloisena kotiin. Se takaa, että hevonen on positiivisessa mielessä vielä paineissa ja se haluaa palvella jatkossakin omasta halustaan. Liian rasittavissa treeneissä hevonen voi ruveta säästämään itseään, joka jatkuu kilparadalla.
Kalevi ruokkii Samua 3–4 kertaa päivässä, kun ”se ei pysty syömään jemmaan”. Eikä hevosen lihas- ja varustehuollon merkitystä voi aliarvioida.
”Miten yksi remmi saattaa vaikuttaa hevosen juoksuun”, Kalevi taivastelee hienosäädön määrää.
Olipa kaurat ja valmennusopit kuinka hyviä tahansa, kaikista hevosista ei tule menestyviä ravureita. Sekin pitäisi Kalevin mielestä osata kertoa omistajalle suoraan. Mutta miten pienestä se voi olla lahjakkaan varsan hankinta kiinni – kirjaimellisesti – kuten Sirkan Samun kohdalla kävi kymmenen vuotta sitten.
Kalevi huomasi kotiin kannetusta Maaseudun Tulevaisuuden näytenumerosta pienen rivi-ilmoituksen myytävästä orivarsasta. Kiinnostus virisi, kun vanhempien, isän Utun Vokun ja emän Hulun Sirkan lähempi tarkastelu paljasti, että hevosten ennätykset ja suvut olivat hyvät.
Kalevi soitti kasvattajalle Veijo Varikselle ja sopi vierailusta Kontiolahteen. Vuoteinen varsa ravasi jo tarhassaan, ja muutenkin hevosen liike miellytti katsastajaa. Tuossa vaiheessa Kalevi tiesi, mitä hän haluaa hevosellaan tehdä, mutta hän tiesi myös, mitä se vaatisi. Kalevi palasi toiseltakin tutustumisreissulta tyhjin käsin kotiin.
”Varsa alkoi tulla uniin. En enää sitten jaksanut valavoo vaan soitin kasvattajalle.”
Minkälaisen hevosen Kalevi sai Kuohattijärven rantamaisemissa sijaitsevalle Toivonranta-tilalleen?
”Uskomattoman ravivarman. Samussa on punetta. Minä tykkään, että silmä palaa sopivasti, kun lähdetään baanalle. Startin jälkeen se on kuin lammas. Samu on tervepäinen, matkustettaessa kopista ei kuulu mitään.”
Nyt, 11-vuotiaana, Sirkan Samu juoksee tähän mennessä parasta kauttaan. Kakkostila Mikkelin Toto 76 -lähdöstä kielii, että lähellä huippua ravataan. Eikä hevonen ole vielä parastaan näyttänyt, jos on Kalevia uskominen.
”Joku sekunti pitäisi vielä poimia”, auton takaa 23,9 ennätyksekseen juosseen oriin omistaja tavoittelee sillä varauksella, että hevonen pysyy terveenä.
Kalevi Karjalainen kutsuu epäröijiä ravivalmennukseen mukaan, ”luonnonmukaista konkurssia tekemään”.
”Ensin on oltava unelma ja sen jälkeen tehtävä pyyteettömästi töitä.”
Ravipiireistä hän on saanut hyviä ystäviä ja tunteen siitä, että eläkeläisenäkin kuulut johonkin joukkoon.
”Ollaan sitä välillä syvällä suossa, mutta on se vain mahtavaa voittajaesittelyssä”, Kalevi heittää haasteen niin miehille kuin naisille.
Teksti ja kuvat: Jukka Timonen
Upea ja jännittävä ensimmäinen kuninkuusravipäivä
Konikapinan tarina elää nyt Hilppa-patsaassa
Suomenhevosilla ennennäkemättömän menestyksekäs vuosi
← Monipalvelu elättää hevosyrittäjän
Ratsusta ajo-opetuksella moniosaaja →
Täytä tietosi alle tai klikkaa kuvaketta kirjautuaksesi sisään:
Sähköpostiosoite (pakollinen) (Osoitetta ei koskaan julkaista)
Olet kommentoimassa WordPress.com -tilin nimissä. ( Log Out /  Muuta )
Olet kommentoimassa Twitter -tilin nimissä. ( Log Out /  Muuta )
Olet kommentoimassa Facebook -tilin nimissä. ( Log Out /  Muuta )
Muodostetaan yhteyttä palveluun %s
Ilmoita uusista kommenteista sähköpostilla.
Ilmoita uusista artikkeleista sähköpostilla.
Ajankohtaisten arkisto Valitse kuukausi heinäkuu 2022 kesäkuu 2022 maaliskuu 2022 joulukuu 2021 heinäkuu 2021 kesäkuu 2021 toukokuu 2021 maaliskuu 2021 helmikuu 2021 tammikuu 2021 lokakuu 2020 syyskuu 2020 elokuu 2020 heinäkuu 2020 kesäkuu 2020 maaliskuu 2020 helmikuu 2020 joulukuu 2019 lokakuu 2019 syyskuu 2019 elokuu 2019 heinäkuu 2019 kesäkuu 2019 toukokuu 2019 maaliskuu 2019 helmikuu 2019 tammikuu 2019 joulukuu 2018 marraskuu 2018 lokakuu 2018 syyskuu 2018 elokuu 2018 heinäkuu 2018 kesäkuu 2018 toukokuu 2018 huhtikuu 2018 maaliskuu 2018 helmikuu 2018 tammikuu 2018 joulukuu 2017 marraskuu 2017 lokakuu 2017 syyskuu 2017 elokuu 2017 heinäkuu 2017 kesäkuu 2017 huhtikuu 2017 maaliskuu 2017 helmikuu 2017 tammikuu 2017 joulukuu 2016 marraskuu 2016 lokakuu 2016 syyskuu 2016 kesäkuu 2016 toukokuu 2016 maaliskuu 2016 tammikuu 2016 syyskuu 2015 elokuu 2015 heinäkuu 2015 kesäkuu 2015 toukokuu 2015 huhtikuu 2015 maaliskuu 2015 helmikuu 2015 tammikuu 2015 marraskuu 2014 elokuu 2014 heinäkuu 2014 kesäkuu 2014 toukokuu 2014 huhtikuu 2014 maaliskuu 2014 helmikuu 2014 tammikuu 2014 joulukuu 2013 marraskuu 2013 lokakuu 2013 syyskuu 2013 elokuu 2013 heinäkuu 2013 kesäkuu 2013 toukokuu 2013 huhtikuu 2013 maaliskuu 2013 helmikuu 2013 tammikuu 2013
Jäsen – lisää tietosi palveluhakemistoon
Tilaa uudet ajankohtaiset päivitykset sähköpostiisi
Syötä sähköpostiosoitteesi, niin voit seurata tätä blogia ja saat ilmoituksia uusista julkaisuista sähköpostitse.
Lue uusin Suomenhevonen-lehti netissä
Tästä pääset lukemaan vanhempia lehtiä
Pidä blogia WordPress.comissa. tekijä Konstantin Kovshenin.
Privacy & Cookies: This site uses cookies. By continuing to use this website, you agree to their use.
To find out more, including how to control cookies, see here: Cookie Policy
Liity 2 056 muun seuraajan joukkoon
Already have a WordPress.com account? Log in now.
View post in Reader
%d bloggaajaa tykkää tästä: